送李雁湖大參赴遂寧  其一
作者：吳泳
朝代：宋

paragraphs: 拍拍雁湖水，深深歸雁亭。
雁歸三四年，相伴湖水清。
燕私豈不樂，國爾終含情。
龍章倏夜下，驚赴鷗鷺汀。
鴻雁雙翥翰，眷焉乃東征。
載辭龍鵠椒，復問鶑花程。
輶軒騖華轂，高蓋羅翠旌。
康屯豈無學，銷暴不以兵。
蔚藍舊草木，再色新威明。
寄聲受廛者，明府如父兄。